**REPUBLIKA SRBIJA**

**NARODNA SKUPŠTINA**

**BIBLIOTEKA NARODNE SKUPŠTINE**

**Tema: Poreske olakšice**

**Datum: 02.06.2014.**

**Br.: Z - 02/14**

**Ovo istraživanje je uradila Biblioteka Narodne skupštine za potrebe rada narodnih poslanika i Službe Narodne skupštine. Za više informacija molimo da nas kontaktirate putem telefona 3026-532 i elektronske pošte** *istrazivanja@parlament.rs*. **Istraživanja koja priprema Biblioteka Narodne skupštine ne odražavaju zvanični stav Narodne skupštine Republike Srbije.**

**S A D R Ž A J**

[UVOD 3](#_Toc390078166)

[AUSTRIJA 4](#_Toc390078167)

[BUGARSKA 5](#_Toc390078168)

[VELIKA BRITANIJA 5](#_Toc390078169)

[HRVATSKA 6](#_Toc390078170)

[ČEŠKA 7](#_Toc390078171)

# UVOD

Uticaj poreskih davanja i sistema zapošljavanja, odnosno porast zaposlenosti dolazi kroz dva glavna kanala:

 1. Povećanje raspoloživog prihoda kad zarade porastu (mereno efektivnom poreskom stopom) i njegov uticaja na efektivnost rada i vreme provedeno na poslu;

2. Nivo koristi u odnosu na zarade i njegov uticaj na odluke o učešću u sistemu zapošljavanja.[[1]](#footnote-1)

U tom smislu osnovni ciljevi su:

 - Smanjenje stope poreza na dohodak kod niskih primanja;

- Smanjenje stope povlačenja povlastica kada se prihodi povećavaju;

- Uvođenje ili povećanje prihoda bez smanjenja beneficija;

- Individualizacijua sistema imovinskog stanja (koji se obično zasniva na porodičnom prihodu).

Što se tiče poreskih reformi u zemljama EU, ukupan napredak je pozitivan, a rezultati se razlikuju po zemljama. Stopa poreza na rad i dalje je vrlo visoka u mnogim državama članicama. Pored toga, doprinosi za socijalno osiguranje su visoki u većini članica EU. Visoki porezi su odraz postojećeg stanja jer obezbeđuju sredstva za finansiranje penzijske šeme. Što se tiče fiskalne politike usmerene na slabo plaće poslove, mnoge zemlje su preduzele korake da smanje poreze na donjem kraju skale zarada, kao i doprinose za socijalno osiguranje posebno na teret poslodavca. Što se tiče sistema beneficija, relativno su visoke stope naknade za nezaposlene i socijalna pomoć u većini država članica, kao i dugo trajanje prava u pojedinim zemljama

Imajući u vidu različite programe, uključujući osiguranje za slučaj nezaposlenosti, socijalnu pomoć, invaliditet i prevremene penzijske šeme, uočljiva je neophodnost ekonomskih podsticaja zapošljavanja.

U cilju obezbeđenja uslova za povećanje zapošljavanja i rasterećenje privrednih subjekata, krajem maja usvojene su izmene i dopuna Zakona o porezu na dohodak građana (Sl.gl.RS br: 24/01; 80/02; 135/04, 62/06 i 65/06,10/07,7/08,7/09,31/09,44/09, 18/10 i 50/11), kojim se obezbeđuje sprovođenje reformi poslovnog okruženja i smanjuju rizici i troškovi poslovanja, kao i predložene poreske olakšice prilikom zapošljavanja novih radnika koje će otkloniti sivu zonu u oblasti zapošljavanja. Zakonom o izmenama i dopunama Zakona o doprinosima za obavezno socijalno osiguranje, izmenjene su stope doprinosa za penzijsko i invalidsko osiguranje na 26% sa 24%, kao i doprinosa za obavezno zdravstveno osiguranje na 10,3% sa 12,3%.[[2]](#footnote-2)

***Zakon o zapošljavanju i osiguranju za slučaj nezaposlenosti*** ("Sl. glasnik RS", br. 36/09) definiše politiku **zapošljavanja.**[[3]](#footnote-3)Uslovi, način i postupak ostvarivanja prava na subvencije uređeni su opštim aktima Nacionalne službe za zapošljavanje kao što je **Pravilnik o kriterijumima i načinu sprovođenja mera aktivne politike zapošljavanja** ("Službeni glasnik RS", broj 7/2010, 3/2011 i 6/2011).

# AUSTRIJA

U Austriji je u poslednje dve godine došlo do izmene poreskih stopa u nekoliko zakona.

1. Porez na dohodak iz 2012. godine sadrži nekoliko mera povećanja prihoda. To su: privremeni progresivni doprinos solidarnosti na visoka primanjima (od EUR 186 000) zatim oporezivanje bonusa za odmore i božićne praznike (od 1. januara 2013.) i smanjenje državne premije za štednju i imovinu (treći stub penzione štednje (od aprila 2012). Budžet 2013. godine bio je fokusiran na ukidanje neoporezivih zarada (*Gewinnfreibetrag)*. Istim zakonom poreske olakšice za putnike su povećane, dodajući 140 miliona evra u budžetu 2013. godine.

2. Zakon o PDV

Od septembra 2012. godine, smanjene su olakšice PDV i ograničen povraćaj poreza.

3. Porez na dobit preduzeća – povećanje stope poreza, od 2013. odbici iz grupe poreza za gubitke preduzeća sa stranim kapitalom su ograničeni

4. Zakon o akcizama

Akcize na duvan su značajno povećane u tri koraka, poslednje povećanje u januaru 2012. Od 1. januara 2013, povrat poreza za mineralno ulje u poljoprivredi i javni prevoz je ukinut. Prema istom propisu avio takse uvedene 2011. su smanjene 2013. zbog konkurentnosti.

5. Doprinos za socijalno osiguranje je povećan. Od maja 2012, stope socijalnih doprinosa za poljoprivrednike i samozaposlene su povećane i nije bilo dodatnih povećanja prošle godine. Doprinos za nezaposlenost će se naplaćivati od ranije izuzetih radnika (starijih od 59 godina).

# BUGARSKA

U Bugarskoj su 2013. godine Zakonom o porezu na dohodak građana izmenjene stope poreza na dohodak građana, a prihodi od kamata na oročene depozite pojedinaca u bankama, koji su bili izuzeti od oporezivanja, sada se oporezuju po odbitku 10%.

Izmenom Zakona o akcizama, akcize na automobile su ukinute 2010 godine. Takođe, akcize na struju (za industrijske potrebe), ugalj i cigarete su povećane. Akcize na cigarete su bile skoro 20% iznad minimalnih stopa u EU. Stopa poreza na bruto prihode od igara na sreću je povećana sa 10% na 15% . Od 2011 godine, uveden je porez na premije osiguranja.

Od 1. januara 2012. povećane su akcize na dizel, prirodni gas (koristi se za potrebe transporta) i kerozin. U junu 2012. godine uvedena je akciza na prirodni gas koji se koristi za potrebe grejanja preduzeća. Akcize na kerozin i gasno ulje koje se koristi kao motorno gorivo su povećane, kao i na prirodni gas koji koriste preduzeća za grejanje od juna 2012. a od decembra 2012. i za goriva koja se koriste za potrebe grejanja.[[4]](#footnote-4)

# VELIKA BRITANIJA

Izmene poreskih stopa odnose se na finansijsko zakonodavstvo (na snazi od 1. aprila 2013.) porez na dobit, kao i na podizanje granice za oporezivanje prihoda i smanjenje poreskih olakšica.[[5]](#footnote-5)

U martu 2013. uvedena je nova šema poreza za brigu o deci - *tax-free childcare* i podrazumeva naknadu do 1 200 britanskih funti po detetu ispod 12 godina (20% od troškova za brigu o deci radničkih porodica). To će se sprovoditi postepeno od jeseni 2015. godine, a na kraju će biti realizovano za oko 2,5 miliona porodica sa decom ispod 12 godina. Za roditelje koji primaju dodatak za brigu o deci, u ovom trenutku preko poreskih kredita planirano je dodatnih 200 miliona evra (sukcesivno do aprila 2016.) što predstavlja 85% troškova za brigu o deci.

Neoporezivi lični dohodak će biti povećan od 1 335 funti (1 538 EUR) do 9 440 (10 877 evra) u periodu 2013-14. Tokom 2014-15. osnovna naknada će biti 10 000 funti i uz ograničenje od 31 865 funti. U delu koji se odnosi na kapitalnu dobit najavljene su olakšice za reinvestiranje dobiti u *SEIS (seed enterprise investment scheme)* kao i da će akcija biti proširena.

Aktom *The Finance Bill 2013* predlažena je stopa poreza na kapitalnu dobit od 28% kod stambene imovine koja je predmet oporezivanja, a sprovodi se od aprila 2013. godine. Od 2013. raspoloživa su dodatna sredstva kako bi se sprečila utaja poreza i izbegavanje plaćanja, uključujući sveobuhvatu strategiju protiv utaje poreza i koordinaciju sa međunarodnim poreskim zakonodavstvom.

Zakon o budžetu 2013. ograničava gubitke poslovanja u iznosu od 25% od ukupnog prihoda pojedinca za tu poresku godinu. Pored toga, ograničenje se odnosi i na druge olakšice, uključujući gubitke u prethodnim godinama poslovanja (za prve četiri godine poslovanja) kao i druge trgovinske olakšice (koje se odobravaju za period od sedam godina nakon prestanka rada). Granica za oporezivanje na penzione štedne fondove biće smanjena od 50 000 funti na 40 000 (46 089 evra) do kraja 2015. godine.

Od 1. aprila 2013. do 31. marta 2014. poreska stopa na dobit preduzeća iznosila je 23%.[[6]](#footnote-6) Planirano je dalje smanjenje ove poreske stope za finansijsku godinu 2014. (tj. od 1. aprila 2014. do 31. marta 2015.) na 21%, odnosno 20% za finansijsku godinu 2015. Od aprila 2013.godine, velike kompanije su u mogućnosti da traže neku vrstu pomoći "iznad linije" ili kredit.

Što se tiče podsticaja za inovacije i patente, od aprila 2013. godine, 60% od profita po osnovu intelektualne svojine oporezuje se po stopi od 10%. Ovaj oporezovani deo profita će se godišnje povećavati, kako bi se 2017. godine odnosio na ukupnu sumu. U januaru 2013. godišnja investiciona granica od 25 000 EUR je povećana na 250 000 EUR za dve godine (ulaganja u postrojenja i mašine).

# HRVATSKA

U hrvatskom*Zakonu o porezu na dohodak* (objavljeno u 'Narodnim novinama', br. 177 / 2004, 73/08, 80/10, 114/11, 22/12, 144/12, 125/13, 148/13), poglavlje 3. *Poticaji zapošljavanja* definiše poreske olakšice u smislu povećanja zaposlenosti. Član 56. Zakona navodi sledeće:

  (1) Obveznicima poreza na dohodak koji obavljaju samostalne delatnosti iz člana 18. ovoga Zakona, dohodak od samostalne delatnosti može se u poreznom razdoblju dodatno umanjiti za iznos isplaćenih primanja i doprinosa novim radnicima.

  (2) Novim radnicima u smislu stava 1. ovoga člana smatraju se radnici s kojima je sklopljen ugovor o radu na neodređeno vreme, a zaposlenje je kod poreskog obveznika usledilo nakon najmanje prijave u trajanju od jednog mesec kod Hrvatskog zavoda za zapošljavanje i trajanja probnog rada ako je ugovoren. Novim radnicima smatraju se i osobe zaposlene nakon odustanka od korištenja prava na penziju ili osobe koje se prvi put zapošljavaju, a i osobe zaposlene na određeno vreme kao pripravnici, stažisti i slično.

  (3) Ako poreski obveznik tokom poreskog razdoblja sklopi ugovor o radu s novim radnicima iz stava 2. ovoga člana, a u istom poreskom razdoblju raskine ugovor o radu s određenim brojem radnika, dohodak se umanjuje za razliku između obračunatih i isplaćenih plata novim radnicima i obračunatih plata koje bi u istom poreskom razdoblju primili radnici s kojima je raskinut ugovor o radu.

  (4) Poreski obveznik može pravo na umanjenje dohotka za isplaćene plate i doprinose novih radnika koristiti godinu dana od dana njihovog zaposlenja.

  (5) Izuzeto iz stava 4. ovoga član, pravo na umanjenje dohotka na platu novih radnika - osoba s invaliditetom može se koristiti tri godine računajući od dana njihova zaposlenja.

  (6) Obveznicima poreza na dohodak koji obavljaju samostalne delatnosti iz člana 18. ovog Zakona dohodak od samostalne delatnosti može se dodatno umanjiti i za iznos državne podrške za „naukovanje za obrtnička zanimanja „ kao i za iznos državne podrške za obrazovanje, prema posebnim propisima.

Takođe, član 57. Zakona definiše podsticajne mere za istraživanje i razvoj.

*Zakon o doprinosima za obvezna osiguranja**(*objavljeno u "Narodnim novinama", br. 147/2002, 175/03, 177/04) uređuju obaveze plaćanja doprinosa za finansiranje obaveznih osiguranja, vrste doprinosa, obaveznike plaćanja doprinosa, osnovicu, stope za obračun, način utvrđivanja obaveze i rokove za uplatu te druga pitanja vezana za plaćanje doprinosa za obavezna osiguranja. Zakon određuje i oslobađanje i izuzetke od obaveze doprinosa, kao i mirovanje obaveze doprinosa (član 62.)

U poslednje dve godine došlo je do izmene drugih zakona, kako sledi: *Zakon o porezu na dobit korporacija*, od 2013 godine, preduzetnici ne moraju da investiraju zaradu od svoje poreske obaveze; *Zakon o PDV* - standardna stopa je od marta 2012. godine bila 25%, a od 1. januara 2013 godine smanjena stopa od 5% se odnosi na određene robe i usluge (hleb i mleko, knjige, određeni lekovi, ortopedska pomagala, naučni časopisi i javno prikazivanja filmova). Stopa od 10% se odnosi na usluge pripremanja hrane i pića u hotelima i restoranima. Izmenom *Zakona o akcizama*, posebni porezi na putnička vozila izjednačeni su za nove i polovne automobile. Poreske stope kod registracije motornih vozila povećane su za sva vozila. Akcize na energiju, električnu energiju i promet duvanskih proizvoda su povećane. Takođe, doprinosi za socijalno osiguranje i druge takse su izmenjeni tako što je od maja 2012. godine stopa doprinosa za zdravstveno osiguranje smanjena sa 15 na 13%.

# ČEŠKA

Sveobuhvatna poreska reforma *u* Češkoj usvojena je u decembru 2011. godine, a planirano je da se sprovede do kraja ove godine. Poreska reforma, praćena izmenom poreskih stopa, uvodi porez od 19% na bruto zarade (umesto 15% na uvećane prihode - '*supergross'*') a na teret poslodavca za zdravstveno i socijalno osiguranje uplaćaje se doprinos u iznosu od 32,5% zarade (2. kvartal 2013.- 34% od osnovice doprinosa). Kreditne olakšice kod poreza na dohodak građana smanjene su 2011. godine zbog neočekivanog rashoda prilikom poplava (0,1% BDP-a). U 2012. godini dečji dodatak je povećan (0,1% BDP-a). Privremeni paket konsolidacije odobren je od strane Vlade u aprilu 2012. zbog ekonomske krize, sa merama poreske politike koje bi trebalo da ostanu na snazi samo do 2015. godine. Mere uključuju uklanjanje osnovne takse za zaposlene i uvođenje privremenog, kao i dodatnog poreza - *PIT* doplate na zarade sa visokim prihodima. Stopa poreza za zasamozaposlene privremeno je povećana sa 19% na 20% .

Postepeno smanjenje poreza na dobit korporacija sprovodi se od 2010. godine - 19%. Od januara 2012. godine, uveden je novi porez na dobit preduzeća za igre na sreću i lutriju (0,1% BDP-a) koji se do tada nije plaćao (prihod od poreza je podeljen između državnog i budžeta opština).

Tokom poslednjih godina u Češkoj je došlo do porasta socijalnih izdvajanja, a od 2010. godine, doprinos za socijalno osiguranje na primanja sa visokim dohotkom je povećan šest puta u odnosu na prosečne godišnje zarade (4 puta). Izmena doprinosa socijalnog i zdravstvenog osiguranja na teret zaposlenih i samozaposlenih ljudi je dovela do povećanja stopa za zdravstveno osiguranje na 4,5% i stopa doprinosa za socijalno osiguranje na 6,5%.[[7]](#footnote-7)

Od 1. januara 2013. godine, stope doprinosa socijalnog osiguranja variraju u zavisnosti od toga da li se poreski obveznik opredelio za novu šemu dobrovoljne penzijske štednje. Za zaposlene koji se ne odluče za dobrovoljne šeme penzijske štednje, ukupna stopa socijalnog i zdravstvenog osiguranja je 11% (6.5% doprinosi za penzijsko osiguranje i 4,5% za obavezno zdravstveno osiguranje). Za zaposlene koji se odluče za šeme dobrovoljne penzijske štednje, ukupna stopa socijalnog i zdravstvenog osiguranja je 13% (penzijsko osiguranje od 3,5% , dobrovoljna penziona štednja od 5% i obavezno zdravstveno osiguranje od 4,5%). Ukupna stopa doprinosa za poslodavca je 34% i ona će biti smanjena na 32,4% od 2015. godine. Za samozaposlene, ukupne stope socijalnog osiguranja su 45% i 47% u zavisnosti od toga da li su se opredelili za novu šemu dobrovoljne penzijske štednje. Od 2015. godine, i zaposleni i samozaposleni će plaćati doprinose za zdravstveno osiguranje po stopi od 6,5% od osnovice doprinosa. Pored toga, neće biti smanjenja osnovice doprinosa za zdravstveno osiguranje kod samostalne delatnosti.

Stopa PDV je povećana za 1 procentni poen 1. januara 2010. godine, dakle 20% za standardne stope i 10% za smanjene stope (od 1. januara 2012. smanjena stopa PDV je povećana sa 10% na 14%). Ova stopa je bila na snazi za fiskalnu 2012. godinu. Prema privremenom paketu konsolidacije od 2013 godine, stopa PDV povećana je za 1% odnosno 21% i 15%. Prethodni plan da se PDV poveća na 17,5%, odnosno unifikacija stopa PDV je odložena za 2016. godinu. Promene u stopama PDV imaju za cilj da pokriju pad prihoda od socijalnog osiguranja u odnosu na uvođenje drugog stuba penzijskog osiguranja.

Nekoliko akciza su neznatno povećane u 2010. godini (alkohol, duvanski proizvodi, mineralna ulja i goriva). U skladu sa navedenim paketom konsolidacije, planirano je da se dodatno povećaju akcize na duvan (povećane od 1. januara 2012.) i da se smanji broj izuzetaka od akciza na određene robe.

Stopa poreza na imovinu je udvostručena, uključujući i porez na zemljište i objekte; Samo takse za objekte i nestambene prostore koji se koriste za druge poslovne aktivnosti ostale su nepromenjene. Od 2013., poreska stopa za prenos nekretnina porasla je na 4% od cene nekretnine. Od 2015. planira se menjanje poreskih stopa na nasleđe i poklon sa 9,5% i 19%, finansijska sredstva će biti izuzeta do vrednosti od 50 000 čeških kruna (1 975 EUR).

Regionalne poreske direkcije će biti ukinute, tako da je poreska uprava organizovana na dva nivoa (finansijske direkcije i lokalne poreske kancelarije). Od ove godine Carinska uprava će biti integrisana. Stvaranje *one-stop-shop* za sve poreze praćeno je nedavnim merama poreske administracije, kao što su kazne do 50 000 čeških kruna za neispunjavanje određenih procedura i novčanu kaznu za nepravovremeno podnošenje poreske prijave. Mere protiv prevere i utaje PDV su takođe usvojene.

**Izvori informacija**

*Carone G., Salomäki, A., 2001. Economic paper; Reforms in tax-benefit systems in order to increase - employment incentives in the EU*

*European Commission, Directorate-General for Economic and Financial Affairs;* [*Economic databases and indicators*](http://ec.europa.eu/economy_finance/db_indicators/index_en.htm) *>* [*Taxation reforms database*](http://ec.europa.eu/economy_finance/db_indicators/taxation_reforms_database/index_en.htm)*, Taxation Reforms.* <http://ec.europa.eu/economy_finance/indicators/economic_reforms/taxation_reforms_database/>

OECD; Tax/benefit: <http://stats.oecd.org/Index.aspx?DataSetCode=FIXINCLSA>

**Istraživanje uradila:**

mr Marina Prijić

viši savetnik – istraživač

1. <http://ec.europa.eu/economy_finance/publications/publication864_en.pdf> [↑](#footnote-ref-1)
2. [http://www.parlament.gov.rs/народна-скупштина.1.html](http://www.parlament.gov.rs/%D0%BD%D0%B0%D1%80%D0%BE%D0%B4%D0%BD%D0%B0-%D1%81%D0%BA%D1%83%D0%BF%D1%88%D1%82%D0%B8%D0%BD%D0%B0.1.html) [↑](#footnote-ref-2)
3. **Poreske olakšice za oslobađanja od plaćanja doprinosa za zapošljavanje novih lica**

<http://www.kombeg.org.rs/Komora/centri/CentarZaPrivrednoPravniSistem.aspx?veza=3002> [↑](#footnote-ref-3)
4. Više informacija na internet adresi: <http://stats.oecd.org/Index.aspx?DataSetCode=FIXINCLSA> [↑](#footnote-ref-4)
5. Zaključno sa drugim kvartalom 2013. Godine. [↑](#footnote-ref-5)
6. Za finansijsku 2012. godinu stopa poreza na dobit preduzeća bila je 24%. [↑](#footnote-ref-6)
7. Podatak za 2. kvartal 2013. godine (*Taxation Reforms, United Kingdom, p.39.)* [↑](#footnote-ref-7)